Source: https://curia.europa.eu/jcms/jcms/p1_2699100/mt/
Timestamp: 2020-03-31 08:13:58+00:00
Document Index: 2226190

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

CURIA - Protezzjoni tad-data personali - Il-Qorti tal-Ġustizzja tal-Unjoni Ewropea
Il-protezzjoni tad-data personali pproċessata mill-Qorti tal-Ġustizzja tal-Unjoni Ewropea
Il-Qorti tal-Ġustizzja tal-Unjoni Ewropea tista’ tkun meħtieġa tipproċessa data personali fl-eżerċizzju tal-funzjonijiet ġudizzjarji tagħha, iżda wkoll fil-kuntest tal-funzjonijiet mhux ġudizzjarji tagħha.
Il-protezzjoni tad-data personali għandha karatteristiċi speċifiċi skont in-natura tal-funzjonijiet inkwistjoni. Fl-eżerċizzju tal-funzjonijiet ġudizzjarji tagħhom, il-Qorti tal-Ġustizzja u l-Qorti Ġenerali huma fil-fatt suġġetti għal rekwiżiti speċifiċi, li jirriżultaw min-natura stess ta’ dawn il-funzjonijiet u, b’mod partikolari, mill-ħtieġa li jiġu osservati l-prinċipji ta’ indipendenza u ta’ pubbliċità tal-ġustizzja.
Funzjonijiet ġudizzjarji
Fl-eżerċizzju tal-funzjonijiet ġudizzjarji tagħhom, il-Qorti tal-Ġustizzja u l-Qorti Ġenerali jiġbru u jipproċessaw data personali għall-finijiet li jiżguraw it-twettiq xieraq tal-proċeduri ġudizzjarji u, b’mod partikolari, li jiżguraw il-komunikazzjoni tal-atti proċedurali lill-partijiet fil-proċedura.
Dan l-ipproċessar għandu l-għan ukoll li jippermetti t-tixrid ta’ informazzjoni utli dwar il-proċeduri ġudizzjarji, pendenti jew magħluqa, konformement mal-prinċipju ta’ pubbliċità tal-ġustizzja.
Din l-informazzjoni tingħata, rispettivament, mill-Protokoll dwar l-Istatut tal-Qorti tal-Ġustizzja tal-Unjoni Ewropea, mir-Regoli tal-Proċedura tal-qrati u mit-testi adottati fl-applikazzjoni ta’ dawn ir-regoli. Dawn it-testi jistgħu jiġu kkonsultati fil-paġni ddedikati għal dan il-għan:
- Proċedura quddiem il-Qorti tal-Ġustizzja
- Proċedura quddiem il-Qorti Ġenerali
Minħabba l-fatt li jista’ jsir riferiment għall-informazzjoni relatata mal-proċeduri ġudizzjarji ppubblikati fuq l-internet, u sussegwentement din tinstab permezz ta’ muturi ta’ tfittxija, il-persuni li jipparteċipaw fi proċedura quddiem xi waħda mill-qrati li jifformaw il-Qorti tal-Ġustizzja tal-Unjoni Ewropea huma mistiedna jaqraw bir-reqqa l-ispjegazzjonijiet li ġejjin rigward l-għoti tal-anonimat fil-kuntest tal-proċeduri ġudizzjarji:
- Għoti tal-anonimat fil-proċeduri ġudizzjarji quddiem il-Qorti tal-Ġustizzja
- Għoti tal-anonimat fil-proċeduri ġudizzjarji quddiem il-Qorti Ġenerali tal-Unjoni Ewropea
It-talbiet intiżi sabiex jinkiseb l-anonimat fil-kuntest ta’ proċedura ġudizzjarja għandhom jiġu indirizzati lill-qorti kkonċernata, skont ir-Regoli tal-Proċedura applikabbli.
Il-metodi varji sabiex tikkuntattja r-reġistru tal-qorti kkonċernata huma stabbiliti fil-paġni rispettivi tagħhom:
- Reġistru tal-Qorti tal-Ġustizzja
- Reġistru tal-Qorti Ġenerali
Meta r-Reġistratur tal-qorti kkonċernata jkun responsabbli għall-ipproċessar tad-data msemmija f’talba, pereżempju taħt l-obbligu tiegħu li jieħu ħsieb il-pubblikazzjonijiet tal-qorti u, b’mod partikolari, tad-deċiżjonijiet tagħha, huwa għandu jiddeċiedi fuq din it-talba f’terminu ta’ xahrejn, li fi tmiemhom kull nuqqas ta’ tweġiba tikkostitwixxi deċiżjoni impliċita ta’ ċaħda tat-talba.
Id-deċiżjoni tar-Reġistratur tal-Qorti tal-Ġustizzja jew tar-Reġistratur tal-Qorti Ġenerali tista’, fi żmien xahrejn, tkun is-suġġett ta’ lment imressaq quddiem kumitat stabbilit, rispettivament, fi ħdan il-Qorti tal-Ġustizzja u tal-Qorti Ġenerali, li huwa responsabbli sabiex jiżgura l-osservanza tar-regoli relatati mal-protezzjoni tad-data.
Il-kundizzjonijiet li fihom ir-Reġistratur u l-kumitat kompetenti jistgħu jiġu aditi huma ppreċiżati fid-deċiżjonijiet li ġejjin:
- Deċiżjoni tal-Qorti tal-Ġustizzja tal-Unjoni Ewropea tal‑1 ta’ Ottubru 2019 li tistabbilixxi mekkaniżmu intern ta’ superviżjoni fil-qasam tal-ipproċessar ta’ data personali mill-Qorti tal-Ġustizzja li taġixxi fil-kapaċità ġudizzjarja tagħha
- Deċiżjoni tal-Qorti Ġenerali tas‑16 ta’ Ottubru 2019 li tistabbilixxi mekkaniżmu intern ta’ superviżjoni fil-qasam tal-ipproċessar ta’ data personali mill-Qorti Ġenerali li taġixxi fil-kapaċità ġudizzjarja tagħha
Il-kumitat kompetenti għandu terminu ta’ erba’ xhur sabiex jiddeċiedi fuq ilment. Nuqqas ta’ tweġiba mill-kumitat f’dan it-terminu jikkostitwixxi konferma impliċita tad-deċiżjoni tar-Reġistratur li kontriha jkun sar l-ilment.
Huwa importanti li jiġi ppreċiżat li dawn il-kumitati huma kompetenti biss li jaqtgħu kwistjonijiet dwar id-deċiżjonijiet adottati mir-Reġistratur tal-qorti bħala l-persuna responsabbli għall-ipproċessar inkwistjoni. Ir-riferiment lil dawn il-kumitati għalhekk ma jikkostitwixxix rimedju ġudizzjarju kontra deċiżjoni ġudizzjarja adottata mill-Qorti tal-Ġustizzja jew mill-Qorti Ġenerali.
Funzjonijiet oħra mhux ġudizzjarji
Il-Qorti tal-Ġustizzja tal-Unjoni Ewropea tista’ wkoll tkun meħtieġa tipproċessa data personali fil-kuntest ta’ funzjonijiet oħra mhux ġudizzjarji, pereżempju fil-kuntest tal-attivitajiet amministrattivi tagħha.
Drittijiet tal-persuni kkonċernati
Meta d-data personali tiġi pproċessata mill-Qorti tal-Ġustizzja tal-Unjoni Ewropea fil-kuntest ta’ funzjonijiet oħra mhux ġudizzjarji, il-persuni li d-data tagħhom tiġi pproċessata jistgħu jeżerċitaw id-drittijiet mogħtija lilhom mir-Regolament (UE) 2018/1725 u, b’mod partikolari, id-dritt li jitolbu lill-kontrollur tad-data sabiex ikollhom aċċess għad-data tagħhom u, id-dritt li dawn jiġu rrettifikati jew imħassra jew id-dritt li jiksbu limitazzjoni fl-ipproċessar li jkun sar. Taħt ċerti kundizzjonijiet, dritt ta’ oppożizzjoni għal dan l-ipproċessar huwa previst ukoll mir-regolament iċċitat iktar ’il fuq, għal raġunijiet relatati mas-sitwazzjoni partikolari tal-persuna kkonċernata.
Il-Qorti tal-Ġustizzja tal-Unjoni Ewropea tista’, f’każijiet eċċezzjonali, tillimita l-portata ta’ ċerti drittijiet. Dawn il-limitazzjonijiet jistgħu jiġu applikati għad-dritt ta’ informazzjoni, għad-dritt ta’ aċċess, għad-dritt ta’ rettifika, għad-dritt ta’ tħassir, għad-dritt li tillimita l-ipproċessar, għall-obbligu ta’ notifika għal dak li jikkonċerna dawn id-drittijiet, għall-obbligu li persuna tiġi informata dwar ksur tad-data jew tal-kunfidenzjalità tal-komunikazzjonijiet elettroniċi.
Dawn il-limitazzjonijiet huma rregolati mid-deċiżjoni tal-Qorti tal-Ġustizzja tal-Unjoni Ewropea tal‑1 ta’ Ottubru 2019 dwar regoli interni relatati mal-limitazzjoni ta’ ċerti drittijiet ta’ persuni kkonċernati fir-rigward tal-ipproċessar ta’ data personali fl-eżerċizzju ta’ funzjonijiet oħra mhux ġudizzjarji tal-Qorti tal-Ġustizzja tal-Unjoni Ewropea.
Kull deċiżjoni li tillimita d-drittijiet tal-persuni kkonċernati għandha tkun meħtieġa u proporzjonata fid-dawl tal-kawża inkwistjoni. B’mod partikolari, din tista’ tkun meħtieġa:
- fil-kuntest ta’ investigazzjonijiet varji, eżamijiet, verifiki jew proċeduri interni oħra;
- meta l-Qorti tal-Ġustizzja tal-Unjoni Ewropea tibgħat informazzjoni lill-Uffiċċju Ewropew ta’ Kontra l-Frodi (OLAF);
- fil-kuntest ta’ kooperazzjoni mal-istituzzjonijiet, korpi, uffiċċji u aġenziji oħra tal-Unjoni, mal-awtoritajiet tal-Istati Membri jew ta’ pajjiżi terzi, kif ukoll ma’ organizzazzjonijiet internazzjonali;
- matul l-ipproċessar mid-dipartimenti amministrattivi ta‘ kawżi ġudizzjarji li l-Qorti tal-Ġustizzja tal-Unjoni Ewropea tkun hija stess parti fihom.
Dawn il-limitazzjonijiet huma suġġetti għal monitoraġġ regolari u għal eżami mill-ġdid perjodiku.
Tista’ tikkuntattja lill-Uffiċjal għall-Protezzjoni tad-Data fir-rigward tal-kwistjonijiet kollha relatati mal-ipproċessar tad-data personali effettwati fil-kuntest ta’ attivitajiet oħra tal-Istituzzjoni mhux ġudizzjarji u l-eżerċizzju tad-drittijiet tiegħek.
Għal dan il-għan, inti mistieden tagħmel użu mill-formola ta’ kuntatt prevista u tagħżel, mil-lista li tinfetaħ, “Il-mistoqsija tiegħi tirrigwarda: l-ipproċessar tad-data personali tiegħi mill-Qorti tal-Ġustizzja tal-UE”.
Meta persuna tqis li l-ipproċessar tad-data personali tagħha ma jikkonformax mar-Regolament (UE) 2018/1725, hija għandha d-dritt li tressaq ilment mal-Kontrollur Ewropew għall-Protezzjoni tad-Data. Madankollu, dan tal-aħħar ma għandux is-setgħa li jikkontrolla l-ipproċessar ta’ data personali effettwata mill-Qorti tal-Ġustizzja tal-Unjoni Ewropea fl-eżerċizzju tal-funzjonijiet ġudizzjarji tagħha.
eNq1V9ty2jAQfc9XePweXwgQJ2PItDRpmUkmaQLTvjHCFiAqJEcXLv36ygaC6chJEOjRlubs6mj37FF8s5xhZw4ZR5S03NALXAeShKaIjFtuv3d3Hrk37bN4CuagvO3SCwaR2ptgwHnLzZe9IQSEe78f7r9BBQCZ2z5zYjqcwkTs7ZMCYe8H4JMHkOV7nHhOUerMoJjQtOVmUhR/nZgLptJoZ5QJgDtAwDFlq9jf/C5v6TUGjTCMymuxn6N+Ah7xX5T94RlI4BOjc5TCVBtjBDCHRhFGi/QJiEmXjKgW2c/CQa15dRUGgT8TvlGMxfYM2gjTQd2Qmz6H7B6QsT1qOpQIuBQ5Q3p2psmMG2b/VJSOpdxlTg1NANZzPhOD/osRMIOvL5DNMXyHlBTxDIOVN+WZaYyfErLVS/GpjYHS1q4wjYIMAYd9hrXoEyGya98PG5EXNi+9Wj30wtrFdRRcBcWN+6bHsldPDHIqmZKJKugi7xM0s5IkRFK64CeuWNUQgAG1DJnSXkttkUjGIBHv6vWRdbVt7G0MSydBvEvumCqnx9EIVSirYNIMPCvdxD7yZ0ZmJXy5ffdg1QJgDKz2cLFSdm8tAa6DIRmLiZruW6RNDFWKcNlyg7ffH1xjseONhuKjiLzJe7cS++ujHjqSmE1F71BJREXZGuo54h2x3NQqgtxS8mAKls/wtavH/aJWVRbiPDhXktto1mv1iyi8aBxjC4rZZ633nktqay3I1/WEsukQQMV4nQkz3SiUT4tIhjQchPXLZmTmhJNylWojmM7k/A57TD0PsML/j2UiMfYPo0AOj4WQpq7kVCNekaKaVUIu+s/dap9ytM9TBrvS5x1Om0L7VNYnZEn/cjo8deUZ5BCjBAj1hLVlfaxZz/WCFvT7bc90Ku3StSawnX03aCnOpks2r6bTGjVV8x++xo54ovZ3nsMSOX8p0XvXdUOYWuPbA9Pcub3Yz81n++wf3aL6pQ==
DeZauuk7KwsAAUpP